CELEX: 52019PC0327
Language: et
Date: 2019-07-10
Title: Ettepanek: NÕUKOGU OTSUS seisukoha kohta, mis võetakse Euroopa Liidu nimel Kesk-Atlandi idaosa kalastuskomitees

EUROOPA KOMISJON
            Brüssel,10.7.2019
            COM(2019) 327 final
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel Kesk-Atlandi idaosa kalastuskomitees
            (EMPs kohaldatav tekst)
            
               
         
         
            
               SELETUSKIRI
            
            
               1.Kavandatav reguleerimisese
            
            
               Käesolev ettepanek käsitleb otsust, millega määratakse kindlaks liidu nimel Kesk-Atlandi idaosa kalastuskomitee (CECAF) istungitel ajavahemikul 2019–2023 võetav seisukoht seoses mere bioloogiliste ressursside majandamist käsitlevate mittesiduvate seisukohtade ja meetmete kavandatud vastuvõtmisega.
            
            
               2.Ettepaneku taust
            
            
               2.1.ÜRO Toidu- ja Põllumajandusorganisatsioon
            
            
               Kesk-Atlandi idaosa kalastuskomitee (CECAF) loodi ÜRO Toidu- ja Põllumajandusorganisatsiooni (FAO) nõukogu resolutsiooniga 1/48 vastavalt FAO põhikirja artikli VI lõikele 2. FAO peadirektor kuulutas CECAFi põhikirja välja 19. septembril 1967 ja seda muudeti viimati 2003. aastal, eelkõige CECAFi eesmärgi, ülesannete ja vastutuse osas. 
            
            
               CECAFi eesmärk on edendada oma vastutusalas mere bioloogiliste ressursside säästvat kasutamist püügipiirkondade ja kalapüügi asjakohakohase majandamise ja arendamise kaudu. Komitee tegeleb kõigi mere bioloogiliste ressurssidega, mis kuuluvad tema vastutusalasse, mis ulatub alates Cape Spartelist kuni Kongo jõe suudmeni. 
            
            
               Euroopa Liit on CECAFi liige,
                  1
                nagu ka Prantsusmaa, Kreeka, Itaalia, Madalmaad, Poola, Rumeenia ja Hispaania.
            
            
               2.2.Kesk-Atlandi idaosa kalastuskomitee
            
            
               CECAF on nõuandev tehniline ja piirkondlik kalandusasutus, mis on loodud FAO põhikirja artikli VI lõike 2 alusel. CECAFi sekretariaadi tegevust haldab ja rahastab FAO. CECAFi sekretariaadi peamised ülesanded on teadusuuringute, juhtimise ning tema vastutusalasse kuuluvate mere bioloogiliste ressursside kaitse ja majandamisega seotud tegevuse edendamine, koordineerimine ja hõlbustamine. Samuti võib CECAF anda oma liikmetele nõu kalavarude majandamise, seire, kontrolli ja järelevalve küsimustes. Lisaks töötab ta välja teadusliku aluse mere kalavarude kaitset ja majandamist reguleerivate meetmete jaoks ning annab nõu liikmete valitsuste võetavate reguleerivate meetmete kohta.
            
            
               CECAFi istungeid peetakse tavaliselt iga kahe aasta tagant. CECAFi liikmena on liidul osalemis- ja hääleõigus. CECAFi otsused võetakse vastu antud häälte enamusega, välja arvatud juhul, kui töökorras on sätestatud teisiti.
            
            
               2.3.Kesk-Atlandi idaosa kalastuskomitee vastuvõetud otsused
            
            
               CECAF annab oma muudetud põhikirja alusel liikmete valitsustele ja pädevatele piirkondlikele organisatsioonidele nõu majandamismeetmete (edaspidi „meetmed“) kohta. Oma nõuandva staatuse tõttu ei ole CECAFi otsused liikmete suhtes siduvad.
            
            
               3.Liidu nimel võetav seisukoht
            
            
               Kooskõlas piirkondlike kalandusorganisatsioonide suhtes kohaldatavate menetlustega kujundatakse liidu nimel piirkondlike kalandusorganisatsioonide (nt CECAF) aastakoosolekutel võetav seisukoht kaheastmelist lähenemisviisi kasutades. Nõukogu otsuses sätestatakse mitmeks aastaks liidu seisukohaga seotud põhimõtted ja tegevussuunad ning seejärel kohandatakse seda seisukohta enne igat aastakoosolekut komisjoni mitteametlike dokumentidega, mida arutatakse nõukogu vastavas töörühmas.
            
            
               Käesolevas ettepanekus käsitletakse otsust, 
            
            
               ·mis sisaldab üldpõhimõtteid ja tegevussuundi, kuid võetakse võimaluse korral arvesse ka CECAFi eriomadusi;
            
            
               ·milles sätestatakse standardprotsess, mille alusel määratakse liikmesriikide nõudmisel kindlaks liidu seisukoht aastate kaupa;
            
            
               ·millega integreeritakse Euroopa Parlamendi ja nõukogu määruses (EL) nr 1380/2013
                  2
                sätestatud uue ühise kalanduspoliitika põhimõtted ja tegevussuunad, võttes arvesse ka eesmärke, mis on sätestatud komisjoni teatises ühise kalanduspoliitika välismõõtme
                  3
                kohta;
            
         
         
            
               ·milles võetakse arvesse liidu välisasjade ja julgeolekupoliitika kõrge esindaja ning komisjoni ühisteatist „Rahvusvaheline ookeanide majandamine: Ookeanide tulevikku hõlmav kava“
                  4
                ja nõukogu järeldusi
                  5
                selle kohta ning
            
            
               ·võetakse arvesse komisjoni teatist Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa strateegia plasti kohta ringmajanduses“
                  6
               .
            
            
               4. Õiguslik alus
            
            
               4.1.Menetlusõiguslik alus
            
            
               4.1.1.Põhimõtted
            
            
               ELi toimimise lepingu (edaspidi „alusleping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“
            
            
               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  7
               .
            
            
               4.1.2.Kohaldamine käesoleval juhul
            
            
               CECAF on tehniline ja piirkondlik kalandusasutus, mis on loodud FAO resolutsiooniga 1/48 vastavalt FAO põhikirja artikli VI lõikele 2. Kuna CECAFi otsused („meetmed“) ei ole liikmete suhtes siduvad, siis õigusaktid, mida CECAFi kutsutakse üles vastu võtma, kujutavad endast õigusakte, mis võivad mõjutada otsustavalt liidu seadusandja vastu võetud õigusaktide sisu.
            
            
               Kavandatav akt ei täienda ega muuda lepingu institutsioonilist raamistikku.
            
            
               Seega on esildatud otsuse menetlusõiguslik alus aluslepingu artikli 218 lõige 9.
            
            
               4.2.Materiaalõiguslik alus
            
            
               4.2.1.Põhimõtted
            
            
               Aluslepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab aluslepingu artikli 218 lõike 9 kohasel otsusel olema üksainus materiaalõiguslik alus, st peamise või valdkonna tõttu nõutav õiguslik alus.
            
            
               4.2.2.Kohaldamine käesoleval juhul
            
            
               Kavandatava akti peamine eesmärk ja sisu on seotud kalandusega. Käesolevas seisukohas kajastatavate põhimõtete kehtestamise õiguslik alus on määrus (EL) nr 1380/2013. 
            
            
               Seepärast on esildatud otsuse materiaalõiguslik alus aluslepingu artikli 43 lõige 2.
            
            
               4.3.Kokkuvõte
            
            
               Esildatud otsuse õiguslik alus peaks seega olema aluslepingu artikli 43 lõige 2 koostoimes artikli 218 lõikega 9.
            
            
               Ettepanek:
            
         
         
            
               NÕUKOGU OTSUS
            
            
               seisukoha kohta, mis võetakse Euroopa Liidu nimel Kesk-Atlandi idaosa kalastuskomitees
            
            
               (EMPs kohaldatav tekst)
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut (edaspidi „alusleping“), eriti selle artikli 43 lõiget 2 koostoimes artikli 218 lõikega 9,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Euroopa Liit on Kesk-Atlandi idaosa kalastuskomitee (CECAF) liige. CECAF on ÜRO Toidu- ja Põllumajandusorganisatsiooni (FAO) piirkondlik kalastuskomitee, mis on loodud FAO põhikirja artikli VI lõike 2 alusel.
            
            
               (2)Euroopa Liit on FAO
                  8
                liige.
            
            
               (3)CECAF annab oma muudetud põhikirja alusel nõu majandamismeetmete (edaspidi „meetmed“) kohta. Oma nõuandva staatuse tõttu ei ole CECAFi otsused liikmete suhtes siduvad.
            
            
               (4)CECAF annab oma komitee istungitel nõu mere bioloogiliste ressursside kaitse ja majandamise meetmete kohta.
            
            
               (5)On asjakohane määrata kindlaks seisukoht, mis võetakse liidu nimel CECAFi istungitel ajavahemikul 2019–2023, kuna CECAFi kutsutakse vastu võtma mittesiduvaid õigusakte, mis võivad otsustavalt mõjutada liidu seadusandja vastu võetud õigusaktide sisu. Enamik nõukogu otsustest, millega kehtestatakse liidu seisukoht piirkondlikes kalandusorganisatsioonides, mille lepinguosaline ta on, tuleb läbi vaadata enne kõnealuste piirkondlike kalandusorganisatsioonide 2024. aasta koosolekuid. Seetõttu tuleks liidu poolt kõigis piirkondlikes kalandusorganisatsioonides ja piirkondlikes kalandusasutustes võetavate seisukohtade ulatuslikumaks kooskõlastamiseks ja muutmisprotsessi ühtlustamiseks käesolev nõukogu otsus läbi vaadata hiljemalt enne CECAFi 2024. aasta istungeid.
            
            
               (6)Liidu välisasjade ja julgeolekupoliitika kõrge esindaja ning komisjoni ühisteatises „Rahvusvaheline ookeanide majandamine: Ookeanide tulevikku hõlmav kava“
                  9
                ja nõukogu järeldustes
                  10
                selle kohta on sätestatud, et liidu poolt kõnealustel foorumitel võetud meetmete hulgas on kesksel kohal selliste meetmete edendamine, millega toetatakse ja suurendatakse piirkondlike kalandusorganisatsioonide tõhusust ning vajaduse korral parandatakse nende juhtimist ja edendatakse koostööd peamistes ookeanipiirkondades, et kõrvaldada piirkondlikke majandamisalaseid puudujääke.
            
            
               (7)Komisjoni teatises Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa strateegia plasti kohta ringmajanduses“
                  11
                on sedastatud, et tuleks võtta konkreetsed meetmed, mille eesmärk on vähendada plasti- ja merereostust ning samuti püügivahendite merel kaotamist või sinna jätmist.
            
            
               (8)Arvestades kalavarude muutuvat iseloomu CECAFi piirkonnas ja vajadust võtta liidu seisukohas arvesse uusi arenguid, sealhulgas uut teaduslikku ja muud asjakohast teavet, mis esitatakse enne CECAFi istungeid või nende käigus, tuleks kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada 2019.–2023. aastaks menetlused liidu seisukoha iga-aastaseks täpsustamiseks,
            
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Euroopa Liidu nimel Kesk-Atlandi idaosa kalastuskomitee (CECAF) istungitel võetav seisukoht on esitatud I lisas.
            
            
               Artikkel 2
            
         
         
            
               CECAFi istungitel võetavat liidu seisukohta täpsustatakse igal aastal vastavalt II lisale.
            
            
               Artikkel 3
            
            
               Nõukogu annab I lisas esitatud liidu seisukohale hinnangu ja vajaduse korral vaatab selle komisjoni ettepaneku põhjal läbi hiljemalt enne CECAFi 2024. aasta istungeid.
            
            
               Artikkel 4
            
            
               Käesolev otsus on adresseeritud komisjonile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        Nõukogu 25. novembri 1991. aasta otsus, mis käsitleb Euroopa Majandusühenduse ühinemist ÜRO Toidu- ja Põllumajandusorganisatsiooniga (FAO).
               
               
                  
                     (2)
                  
                        Euroopa Parlamendi ja nõukogu määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).
               
               
                  
                     (3)
                  
                        KOM(2011) 424, 13. juuli 2011.
               
               
                  
                     (4)
                  
                        JOIN(2016) 49 final, 10. november 2016.
               
               
                  
                     (5)
                  
                        7348/1/17 REV 1, 24. märts 2017.
               
               
                  
                     (6)
                  
                        COM(2018) 28 final, 16. jaanuar 2018.
               
               
                  
                     (7)
                  
                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punktid 61–64. 
               
               
                  
                     (8)
                  
                        Nõukogu 25. novembri 1991. aasta otsus, mis käsitleb Euroopa Majandusühenduse ühinemist ÜRO Toidu- ja Põllumajandusorganisatsiooniga (FAO).
               
               
                  
                     (9)
                  
                        JOIN(2016) 49 final, 10. november 2016.
               
               
                  
                     (10)
                  
                        7348/1/17 REV 1, 24. märts 2017.
               
               
                  
                     (11)
                  
                        COM(2018) 28 final, 16. jaanuar 2018.
               
            
      
    ---documentbreak--- 
      
         
               EUROOPA KOMISJON
            Brüssel,10.7.2019
            COM(2019) 327 final
            LISAD
            järgmise dokumendi juurde: Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel Kesk-Atlandi idaosa kalastuskomitees
            
               
         
         
            
               I LISA
            
            
               Liidu nimel Kesk-Atlandi idaosa kalastuskomitees (CECAF) võetav seisukoht
            
            
               1.PÕHIMÕTTED
            
            
               Euroopa Liit teeb CECAFi raames järgmist:
            
            
               a) tegutseb vastavalt liidu eesmärkidele ja põhimõtetele ühise kalanduspoliitika (ÜKP) raames, eelkõige kohaldades ettevaatusprintsiibil põhinevat lähenemisviisi ja määruse (EL) nr 1380/2013 artikli 2 lõikes 2 sätestatud maksimaalse jätkusuutliku saagikusega seotud eesmärke, et edendada ökosüsteemipõhise lähenemisviisi rakendamist kalavarude majandamisel, vältida ja vähendada võimalikult palju soovimatut saaki ning kaotada järk-järgult tagasiheide, minimeerida kalapüügi mõju mereökosüsteemidele ja kalade elupaikadele, võimaldada majanduslikult elujõulise ja konkurentsivõimelise liidu kalanduse edendamise kaudu rahuldav elatustase kalapüügist sõltuvale elanikkonnale ning võtta arvesse tarbijate huve;
            
            
               b) töötab sidusrühmade asjakohase kaasamise nimel selliste CECAFi meetmete ettevalmistamise etapis, mille CECAF on vastu võtnud vastavalt oma muudetud põhikirjale;
            
            
               c) tagab, et CECAFis vastu võetud meetmed on kooskõlas rahvusvahelise õigusega, eelkõige 1982. aasta ÜRO mereõiguse konventsiooni sätetega, 1995. aasta ÜRO piirialade kalavarude ja pika rändega kalavarude kaitset ja majandamist käsitleva kokkuleppega, 1993. aasta kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju, ning 2009. aasta ÜRO Toidu- ja Põllumajandusorganisatsiooni sadamariigi meetmeid käsitleva kokkuleppega;
            
            
               d)toetab seisukohti, mis on kooskõlas sama piirkonna piirkondlike kalandusorganisatsioonide ja piirkondlike kalandusasutuste parimate tavadega ning tagab koordineerimise edendamise piirkondlike kalandusorganisatsioonide ja asjaomaste organisatsioonide (allpiirkondlikud kalandusorganisatsioonid ja piirkondlikud merekonventsioonid) vahel, edendab vajaduse korral koostööd üleilmsete organisatsioonidega nende volituste piires, samuti edendab vajaduse korral muude kui tuunivarusid majandavate piirkondlike kalandusorganisatsioonide koostöömehhanisme, mis sarnanevad tuunikalaga tegelevate piirkondlike kalandusorganisatsioonide nn Kobe protsessile;
            
            
               e) taotleb kooskõla ja koostoimet liidu poliitikaga, mis moodustab osa kahepoolsetest kalandussuhetest kolmandate riikidega, ja tagab kooskõla muude valdkondade poliitikaga, eelkõige välissuhete, tööhõive, keskkonna, kaubanduse, arendustegevuse ning teadus- ja uuendustegevuse valdkonnas;
            
            
               f)tagab liidu rahvusvaheliste kohustuste järgimise;
            
            
               g) järgib nõukogu 19. märtsi 2012. aasta järeldusi, milles käsitletakse komisjoni teatist ühise kalanduspoliitika välismõõtme kohta
                  1
               ;
            
            
               h) seab eesmärgiks luua liidu kalalaevadele CECAFi pädevusse kuuluvas piirkonnas võrdsed võimalused, mis põhinevad samadel põhimõtetel ja standarditel, mida kohaldatakse liidu õiguse alusel, ning edendab kõnealuste põhimõtete ja standardite ühetaolist rakendamist;
            
            
               i) lähtub liidu välisasjade ja julgeolekupoliitika kõrge esindaja ning komisjoni ühisteatisest „Rahvusvaheline ookeanide majandamine: Ookeanide tulevikku hõlmav kava“
                  2
                ja nõukogu järeldustest kõnealuse ühisteatise kohta
                  3
                ning edendab meetmeid CECAFi toetamiseks ja selle tõhususe suurendamiseks ning vajaduse korral parandab selle juhtimist ja toimimist, eelkõige toetades CECAFi reformimist, et sellest saaks täieõiguslik piirkondlik kalandusorganisatsioon, ning aidates kaasa ookeanide säästvale majandamisele kõigis selle mõõtmetes.
            
            
               2.TEGEVUSSUUNAD
            
            
               Euroopa Liit püüab vajaduse korral toetada järgmiste meetmete võtmist CECAFi poolt:
            
            
               a) meetmed mere bioloogiliste ressursside kaitseks ja majandamiseks CECAFi pädevusse kuuluvas piirkonnas, võttes aluseks parimad olemasolevad teaduslikud nõuanded;
            
            
               b) meetmed seire, kontrolli ja järelevalve kohta CECAFi pädevusse kuuluvas piirkonnas, sealhulgas ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks;
            
            
               c) meetmed püügitegevuse ja vesiviljeluse negatiivse mõju vähendamiseks mere bioloogilisele mitmekesisusele ning mereökosüsteemidele ja kalade elupaikadele, sealhulgas meetmed, millega vähendatakse merereostust ja välditakse plasti merreheitmist ning vähendatakse meres oleva plasti mõju mere bioloogilisele mitmekesisusele ja mereökosüsteemidele, ÜRO Toidu- ja Põllumajandusorganisatsiooni (FAO) avamerel süvamerekalapüügi korraldamise rahvusvaheliste suuniste kohased ohualdiste mereökosüsteemide kaitsemeetmed CECAFi pädevusse kuuluvas piirkonnas, meetmed soovimatu püügi võimalikult suureks vältimiseks ja vähendamiseks, sealhulgas ohualdiste mereliikide puhul, ja tagasiheite järkjärguliseks kaotamiseks;
            
            
               d)meetmed, et vähendada mahajäetud, kaotatud või muul moel kõrvaleheidetud püügivahendite mõju ookeanile ning lihtsustada selliste vahendite avastamist ja eemaldamist;
            
         
         
            
               e)vajaduse korral ühiste seisukohtade arendamine teiste piirkondlike kalandusasutuste ja piirkondlike kalandusorganisatsioonidega, eelkõige nendega, kes tegelevad kalavarude majandamisega samas piirkonnas;
            
            
               f)vajaduse korral soovitused, et asjaomaste alusdokumentidega ettenähtud võimaluste piires edendada Rahvusvahelise Tööorganisatsiooni (ILO) kalandustöö konventsiooni rakendamist;
            
            
               g) täiendavad tehnilised meetmed, mis põhinevad CECAFi allorganite ja töörühmade nõuannetel. 
            
            
            
               II LISA
            
            
               Kesk-Atlandi idaosa kalastuskomitee istungitel võetava
                  liidu seisukoha iga-aastane täpsustus
            
            
               Enne CECAFi iga istungit, kui kõnealust organit kutsutakse üles vastu võtma otsuseid, mis võivad mõjutada otsustavalt liidu seadusandja vastu võetud õigusaktide sisu, võetakse vajalikud meetmed, et liidu nimel vastavalt I lisas sätestatud põhimõtetele ja suunistele väljendatavas seisukohas võetaks arvesse viimaseid teaduslikke ja muid asjakohaseid andmeid, mis on edastatud komisjonile.
            
            
               Sel eesmärgil ja nimetatud teabele tuginedes edastab komisjon nõukogule või selle ettevalmistavatele organitele piisavalt varakult enne CECAFi iga istungit kirjaliku dokumendi, milles esitatakse liidu seisukoha kavandatud täpsustused, et neid arutada ja kiita heaks liidu nimel väljendatava seisukoha üksikasjad.
            
            
               Kui CECAFi istungi käigus (sh kohapeal) ei ole võimalik saavutada kokkulepet, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele.
            
         
         
            
                  
                     (1)
                  
                        7087/12 REV 1 ADD 1 COR 1. 
               
               
                  
                     (2)
                  
                        JOIN(2016) 49 final, 10. november 2016.
               
               
                  
                     (3)
                  
                        7348/1/17 REV 1, 24. märts 2017.